L'Ajuntament de Sagunt redueix el tipus de gravamen de l'IBI en tres tipus d'immobles
20 d’octubre 2017

![Imagen 1](/media/syiiccpr/62-img_7496.jpg)

![](/media/eagb1no0/62-vista-aerea.jpg)  
  

El Ple de l'Ajuntament de Sagunt ha aprovat reduir el tipus de gravamen aplicat al valor cadastral de tres tipus de béns immobles. Per calcular l'import dels rebuts de l'IBI (Impost sobre Béns Immobles), als immobles de naturalesa urbana se'ls aplicarà un tipus de gravamen del 0,462% sobre el seu valor cadastral, mentre que el tipus actual està en el 0,50%. A més, el tipus aplicat a immobles d'ús industrial o comercial el valor cadastral dels quals excedisca el milió d'euros serà del 0,565% en tots dos casos, mentre que el tipus actual està en el 0,60%.

La resta de tipus de gravamen, els aplicats al valor cadastral de béns immobles de naturalesa rústica i els de característiques especials, es mantindran en el 0,72% i 1,3% respectivament. Esta modificació de l'ordenança fiscal entrarà en vigor el dia que es publique en el Butlletí Oficial de la Província i començarà a aplicar-se l'1 de gener de 2018.  

 ![](/media/43snni2m/62-higueras-1647-234.jpg)

![](/media/qjanlxno/62-vista-puerto.jpg) 

La proposta, presentada pel regidor d'Hisenda, Pepe Gil, ha sigut aprovada provisionalment amb el vot a favor de tots els grups de l'Equip de Govern (Compromís, Esquerra Unida, ADN Morvedre i PSPV-PSOE); el vot a favor del representant del grup de no adscrits, José Vicente Muñoz, i el vot en contra de tots els grups de l'Oposició (Partit Popular, Iniciativa Porteña i Ciudadanos).

L'IBI (Impost sobre Béns Immobles) es calcula a partir de dues dades: el valor cadastral de l'immoble, que depén del Ministeri d'Hisenda, i el tipus de gravamen aplicat a eixe valor cadastral, que depén dels ajuntaments. Per determinar el valor cadastral, el Ministeri d'Hisenda té en compte els següents criteris:

La localització de l'immoble, les circumstàncies urbanístiques que afecten al sòl i la seua aptitud per a la producció; el cost d'execució material de les construccions, els beneficis de la contracta, honoraris professionals i tributs que graven la construcció, l'ús, la qualitat i l'antiguitat edificatoria, així com el caràcter històric-artístic o altres condicions de les edificacions; les despeses de producció i beneficis de l'activitat empresarial de promoció, o els factors que corresponguen en els supòsits d'inexistència de la citada promoció; les circumstàncies i valors del mercat i qualsevol altre factor rellevant que reglamentàriament es determine.

El Govern Central ha negat a l'Ajuntament de Sagunt la petició de revisar el valor cadastral dels immobles del municipi el passat 1 d'octubre.

​​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-redueix-el-tipus-de-gravamen-de-l-ibi-en-tres-tipus-d-immobles/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-redueix-el-tipus-de-gravamen-de-l-ibi-en-tres-tipus-d-immobles/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-redueix-el-tipus-de-gravamen-de-l-ibi-en-tres-tipus-d-immobles/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-redueix-el-tipus-de-gravamen-de-l-ibi-en-tres-tipus-d-immobles/)